ИНТЕРВЮ С… ПЪРВОКЛАСНИК!

*Паячето на надеждата!*

След малко ще прочетете едно мини интервю с моя първокласник Тео. Преди него обаче искам да ви напиша няколко думи…

Аз съм родител, за който детето ми е с потенциала на уникална личност, от мига в който чух плача му. Винаги повече ме е интересувало да снабдявам духовните и душевните му нужди, мястото където е скрит неговият Аз… Храната е важна, но толкова много хора се грижат за нея и толкова малко за вътрешния човек на децата…

За съжаление, нямахме късмет в ДГ, там нищо не научи… Но, пък още първите училищни дни ми нашепват думи на спокойствие и виждам от снимките творческата атмосфера… Заради лоши думи, Тео не желаеше да рисува… Купувах какви ли не книжки за оцветяване – не и не! Пропукването започна през лятото с помощта на психолога Анет Маринова… а сега вече усещам аромата и виждам крехките листенца на творческото мислене, които се появяват под грижата и любовта на Ели Георгиева… За мен „Паячето-картичка“ е по-скъпоценно от посещение в Лувъра (Където съм била!), защото това е началото на едно различно пътуване… Благодаря!

Интервю

* Тео, как ти хрумна да направиш паяче?
* О, ами каките, които ни помагаха, казаха че имаме материал за нещо буболечесто и аз реших да направим ПАЯК! Чудех се, как ще изглежда!?!
* Хареса ли ти паячето?
* О, да! Мнооогооо ми хареса, защото прилича на Спайдърмен… Елена, която седи до мен направи пеперуда, това което запомних е, че крилата и бяха розови, но… не помня тялото какво е…
* На кой ще подариш тази картичка?
* Още се учудвам на кой да я дам, може би на Плами (приятелка)…. (мисли и ми я подава), знаеш ли какво реших да я подаря на теб, защото не съм сигурен, е Плами ще я хареса…
* Сигурна съм, че ще я хареса, но съм ти много благодарна, че я даде на мен! Това е най-ценния ми подарък!
* Знаеш ли мамо, трябва да имаш лепило и ножици, с тях се прави… Изрязваш и лепиш тук вътре.
* Хареса ли ти този час?
* Още не знам дали ми харесват тези часове… (мисли)… ако го правим много често, може и да ми хареса!